Návrh

Zákon
z...................... 2005

o  pohrebníctve a o  zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov

                         Národná rada Slovenskej republiky sa uzniesla na tomto zákone:

Čl. I

§ 1
Predmet úpravy

    Tento zákon upravuje  pôsobnosť orgánov štátnej správy a obcí, práva a povinnosti fyzických osôb a právnických osôb v súvislosti so zaobchádzaním s ľudskými pozostatkami a s ľudskými ostatkami, s prevádzkovaním pohrebnej služby, krematória, pohrebiska s prevádzkovaním balzamovania alebo konzervácie ľudských pozostatkov.

§ 2
Základné pojmy

      Na účely tohto zákona 
a)	ľudské pozostatky sú mŕtve ľudské telo,) 
b)	ľudské  ostatky sú ľudské pozostatky po pochovaní,
c)	pochovanie je  ukladanie  ľudských pozostatkov do hrobu alebo hrobky na pohrebisku,   uloženie spopolnených ľudských pozostatkov alebo ľudských ostatkov (ďalej len „popol“) rozptylom na rozptylovej lúke alebo vsypom popola na vsypovej lúke, alebo uloženie  urny s popolom na pohrebisku; popol sa môže uložiť aj na inom mieste, 
d)	spopolnenie je spálenie ľudských pozostatkov alebo ľudských ostatkov v krematóriu, 
e)	verejné pohrebisko (ďalej len „pohrebisko“) je cintorín, kolumbárium, urnový háj, rozptylová lúka a vsypová lúka,
f)	hrobové miesto je miesto na pohrebisku určené na vybudovanie hrobu, hrobky alebo miesto na uloženie urny,
g)	balzamovanie je úprava ľudských pozostatkov zamedzujúca rozvoj posmrtných zmien vyvolaných hnilobnými baktériami alebo hmyzom,
h)	konzervácia je úprava ľudských pozostatkov prostriedkami spomaľujúcimi rozvoj posmrtných zmien vyvolaných hnilobnými baktériami alebo hmyzom,
i)	úprava ľudských pozostatkov je ich úprava pred pietnym uložením do rakvy; úprava zahŕňa  najmä   umývanie, kozmetickú úpravu, obliekanie do šiat alebo rubáša, 
j)	 transportná rakva  je rakva určená na prevoz ľudských pozostatkov,
k)	transportný vak je vak,  ktorý  slúži na rovnaký účel ako transportná rakva,
l)	konečná rakva  je rakva, v ktorej  sa ľudské pozostatky pochovajú,
m)	exhumácia je vyňatie  ľudských ostatkov z hrobu,
n) skrývka je vrstva zeme, ktorá sa má odstrániť pred zrušením rozptylovej lúky alebo       vsypovej lúky. 

Zaobchádzanie s ľudskými pozostatkami
a ľudskými ostatkami
§ 3

      (1) Ľudské pozostatky musia byť pochované. 

      (2) S ľudskými pozostatkami a s ľudskými ostatkami sa musí  zaobchádzať tak, aby nedošlo k ohrozeniu verejného zdravia alebo verejného poriadku.
 
    (3) Zakázané je 
a)	upravovať ľudské pozostatky, konzervovať alebo balzamovať ľudské pozostatky alebo exhumovať ľudské ostatky osoby, ktorá bola v čase úmrtia nakazená cholerou, morom, žltou zimnicou, škvrnitým týfusom, hemoragickými horúčkami alebo inými vysokovirulentnými prenosnými ochoreniami (ďalej len “nebezpečná choroba”), alebo ktoré sú v stave pokročilého rozkladu; dokladom, ktorým sa preukáže, že mŕtvy v čase úmrtia bol nakazený nebezpečnou chorobou, je list o prehliadke mŕtveho  a  štatistickom hlásení o úmrtí,
b)	vystavovať ľudské pozostatky pred pochovaním v otvorenej rakve viac ako tri dni od úmrtia, ak neboli uložené v chladiacom zariadení,
c) vystavovať konzervované alebo balzamované ľudské pozostatky pred pochovaním v rozpore s podmienkami určenými osobou, ktorá konzerváciu alebo balzamovanie  vykonala,
d)	zaobchádzať s ľudskými pozostatkami a ľudskými ostatkami, ktoré sú kontaminované rádioaktívnymi látkami po radiačnej havárii alebo radiačnej nehode, bez posudku regionálneho úradu verejného zdravotníctva)  (ďalej len „úrad“) alebo v rozpore s týmto posudkom,
e)	pochovať ľudské pozostatky na inom mieste ako na pohrebisku,  
f)	prepravovať ľudské pozostatky v rozpore s podmienkami uvedenými v § 8 a 9, okrem  prepravy  v priestore zdravotníckeho zariadenia a pohrebiska,
g)	zaobchádzať s ľudskými pozostatkami alebo ľudskými ostatkami spôsobom, ktorý sa dotýka dôstojnosti mŕtveho, etického cítenia pozostalých alebo verejnosti.

       (4) Ľudské pozostatky osoby, ktorá bola v čase úmrtia nakazená  nebezpečnou chorobou, sa musia uložiť len do konečnej rakvy.

       (5) Lekár poverený Úradom pre dohľad nad zdravotnou starostlivosťou,) ktorý vykonal prehliadku mŕtveho tela oznamuje úradu, že mŕtvy bol  v čase úmrtia nakazený nebezpečnou chorobou.

       (6) Zaobchádzanie s ľudskými pozostatkami pri úmrtí na námornom plavidle upravuje osobitný predpis.) 

§ 4

        (1) Zdravotnícke zariadenie alebo zariadenie sociálnych služieb je povinné bezodkladne oznámiť osobám blízkym mŕtveho, ak niet takých osôb, úmrtie sa oznamuje obci príslušnej podľa miesta trvalého alebo prechodného pobytu mŕtveho. Ak nemožno zistiť miesto trvalého pobytu, oznamuje sa úmrtie obci, ) v ktorej je zdravotnícke zariadenie umiestnené.  Ak sa pred prijatím do zdravotníckeho zariadenia poskytovala mŕtvemu starostlivosť v zariadení sociálnych služieb, je zdravotnícke zariadenie povinné informovať o úmrtí aj zariadenie sociálnych služieb. 

 (2) Pred odovzdaním ľudských pozostatkov pohrebnej službe musí zdravotnícke zariadenie odstrániť z nich zdravotnícky materiál, ktorý by bol v rozpore s etickým cítením pozostalých; zdravotnícke zariadenie musí odovzdať ľudské pozostatky umyté, ak sa vykonala pitva  ľudské pozostatky musia byť zašité a  umyté. 
     
         (3) Ak zdravotnícke zariadenie alebo zariadenie sociálnych služieb nema k dispozícii chladiace zariadenie na uloženie ľudských pozostatkov a obstarávateľ pohrebu nezabezpečí do ôsmich hodín od času úmrtia prevoz ľudských pozostatkov, zabezpečí zdravotnícke zariadenie alebo zariadenie sociálnych služieb prevoz ľudských pozostatkov podľa § 8 a 9 a ich uloženie tak, aby boli splnené podmienky podľa § 7 ods. 2 písm. h).

        (4) Zdravotnícke zariadenie alebo zariadenie sociálnych  služieb  musí  podľa odseku 3 postupovať tak, aby náklady spojené s prevozom a uložením ľudských pozostatkov boli čo najnižšie. 

      (5) Náklady spojené s uložením ľudských pozostatkov v zdravotníckom zariadení alebo v zariadení sociálnych služieb po uplynutí  24 hodín od úmrtia alebo po uplynutí 24 hodín od vykonania pitvy, uhrádza osoba, ktorá sa postarala o pohreb (ďalej len „obstarávateľ pohrebu“).

§ 5

      (1) Ak do 96 hodín od úmrtia nikto pochovanie nezabezpečí, alebo ak sa nezistila totožnosť mŕtveho do siedmich dní od zistenia úmrtia, pochovanie zabezpečí obec, na území ktorej došlo k úmrtiu. Ak nie je známe miesto úmrtia, pochovanie zabezpečí obec, v ktorej katastrálnom území sa  ľudské pozostatky našli. Ľudské pozostatky osoby,  ktorej totožnosť sa nezistila,  nemožno spopolniť.

      (2) Ak sa ľudské pozostatky neuložili v chladiacom zariadení, musia sa pochovať do 96 hodín od  úmrtia, nie však pred uplynutím 48 hodín od úmrtia. Ak sa vykonala pitva, možno mŕtveho pochovať ihneď. Ľudské pozostatky uložené v chladiacom zariadení musia byť   pochované  do 14 dní. Ak sa pitva nariadila v trestnom konaní, ľudské pozostatky možno pochovať za podmienok uvedených v osobitnom predpise.) 

      (3) Ak ide o ľudské pozostatky cudzinca, je obec podľa odseku 1 povinná bezodkladne oznámiť úmrtie cudzinca Ministerstvu zahraničných vecí Slovenskej republiky alebo príslušnej diplomatickej misii alebo konzulárnemu úradu štátu. Ak obec nedostane do 14 dní oznámenie z  Ministerstva zahraničných vecí Slovenskej republiky, alebo z príslušnej diplomatickej misie alebo konzulárneho úradu štátu, ktorého bol mŕtvy štátnym príslušníkom, oznámenie o zabezpečení prevozu ľudských pozostatkov, alebo súhlas k ich pochovaniu na území Slovenskej republiky, musí obec ľudské pozostatky pochovať.

Prevádzkovanie pohrebnej služby
§ 6

    (1) Prevádzkovanie pohrebnej služby je živnosťou.) 

    (2) Prevádzkovanie pohrebnej služby zahŕňa 
a)  predaj rakiev a smútočných potrieb, 
b)  úpravu  ľudských pozostatkov a ich ukladanie do rakvy,
c)  prepravu ľudských pozostatkov  a ľudských ostatkov,
d)  iné činnosti priamo súvisiace s  pohrebom.
 		
 (3) Prevádzkovateľ pohrebnej služby môže začať prevádzkovať pohrebnú službu až keď získal kladný  posudok ) úradu.

(4) Úrad vydá posudok, ak žiadateľ preukáže, že  
a)  chladiace zariadenie, ktoré bude používať, zodpovedá  požiadavkám uvedeným v § 7 ods. 2. písm. h), 
b)	úprava cestných vozidiel určených na prepravu ľudských pozostatkov a ľudských ostatkov zodpovedá požiadavkám  uvedeným § 9 ods. 1 a 2, 
c)	sú zabezpečené minimálne bezpečnostné a zdravotné požiadavky na pracovisko, ) 
d)   má vypracovaný prevádzkový poriadok, ktorý schválil úrad.

§ 7 

     (1) Prevádzkovateľ pohrebnej služby prevezme ľudské pozostatky alebo ľudské ostatky,   ak je úmrtie doložené
a) listom o prehliadke mŕtveho a štatistickom hlásení o úmrtí vystaveným  lekárom, ktorý vykonal prehliadku mŕtveho; ak sa vykonala pitva aj pitevný protokol,) 
b) pasom pre mŕtvolu,) ak ide o medzinárodnú prepravu ľudských pozostatkov alebo ľudských ostatkov. 

(2) Ak ide o  podozrenie zo  spáchania trestného činu v súvislosti s úmrtím, prevádzkovateľ pohrebnej služby prevezme ľudské pozostatky len s písomným súhlasom orgánu činného v trestnom konaní.) 
 
 (3) Prevádzkovateľ pohrebnej služby je povinný
a)  mať vozidlo určené na prepravu ľudských pozostatkov a ľudských ostatkov vybavené  chladiacim zariadením, ktoré  je schopné dlhodobo udržať úložný priestor pri teplote 5˚ C, 
b)   vlastniť aspoň dve transportné rakvy  alebo dva transportné vaky,
c)  mať k dispozícii chladiace zariadenie na ukladanie ľudských pozostatkov v kapacite  zodpovedajúcej priemernej dennej potrebe, 
d)    mať vyhradený priestor na úpravu  ľudských pozostatkov,     
e)  zdržať sa propagovania pohrebnej služby v zdravotníckom zariadení alebo zariadení sociálnych služieb, 
f)   zdržať sa v styku s pozostalými necitlivého správania a umožniť pri smútočných obradoch   účasť registrovaných cirkví a náboženských spoločností ) (ďalej len „ cirkev“ )  a iných osôb v súlade s prejavenou vôľou  obstarávateľa pohrebu,
  g)   postupovať po prevzatí ľudských pozostatkov podľa pokynov uvedených v liste o prehliadke mŕtveho a štatistickom hlásení o úmrtí, pokynov orgánov činných v trestnom    konaní alebo pokynov  úradu, 
h) ukladať ľudské pozostatky do času pochovania len v chladiacom zariadení, ktoré  zabezpečí trvalé udržanie teploty v rozmedzí 0°C až 5°C; ak doba od zistenia úmrtia lekárom, ktorý vykonal prehliadku mŕtveho, do pochovania presiahne 14 dní, alebo keď to vyžaduje stav ľudských pozostatkov, ukladať ich v mraziacom zariadení, ktoré zabezpečí trvalé udržanie teploty nižšej ako -10°C.

 (4) Prevádzkovateľ pohrebnej služby je povinný vypracovať a  predložiť na schválenie úradu2) prevádzkový poriadok pohrebnej služby, v ktorom musí upraviť 
a)   prijímanie ľudských pozostatkov a ľudských ostatkov, 
b)  zaobchádzanie s ľudskými pozostatkami a ľudskými ostatkami pri preprave, 
c)  vedenie evidencie  o ľudských pozostatkoch a o ľudských ostatkoch, ktorá obsahuje
1.	meno a priezvisko mŕtveho, miesto a dátum narodenia a úmrtia, rodné číslo
2.	dátum prevzatia ľudských pozostatkov alebo ľudských ostatkov 
3.	dátum odovzdania ľudských pozostatkov alebo ľudských ostatkov na pohrebisko   alebo do krematória
4.	doklady o mŕtvom, ktoré sa pohrebnej službe odovzdali,
d)  používanie chladiaceho zariadenia podľa  odseku 2 písm. h),
a)	režim údržby čistoty a dezinfekcie.

        (5) Prevádzkovateľ pohrebnej služby nesmie mať v  prenájme chladiace zariadenia a  iné miestnosti v zdravotníckom zariadení alebo zariadení sociálnych služieb.  

Preprava ľudských pozostatkov a ľudských ostatkov
§ 8

 	Prevádzkovateľ pohrebnej služby je povinný zabezpečiť, aby ľudské pozostatky pri preprave na miesto konania pohrebu alebo vystavenia boli oblečené a uložené do konečnej rakvy. V odôvodnených  prípadoch  sa  môžu ľudské pozostatky uložiť aj  do  transportnej  rakvy alebo do transportného vaku. Označenie konečnej rakvy, transportnej rakvy alebo transportného vaku musí zodpovedať listu o prehliadke mŕtveho a štatistickému hláseniu o úmrtí a musí byť také, aby nemohlo dôjsť k zámene ľudských pozostatkov alebo ľudských ostatkov. 

§ 9

(1)	 Ľudské pozostatky alebo ľudské ostatky sa môžu prepravovať po pozemných komunikáciách len vo vozidlách vybavených chladiacim zariadením, ktoré sú určené len na tento účel. Táto skutočnosť sa musí vyznačiť v osvedčení o evidencii a technickom osvedčení vozidla. ) Priestor, určený pre posádku vozidla musí byť oddelený od priestoru určeného na prepravu ľudských pozostatkov alebo ľudských ostatkov, utesnenou prepážkou. 

(2)	 Ložný priestor vozidla, ktorý je určený na prepravu ľudských pozostatkov a ľudských ostatkov, priestor skrine vozidla, pevné alebo výmenné nadstavby alebo kontajner, kde sa ľudské pozostatky alebo ľudské ostatky prepravujú, musí byť určený výhradne na prepravu ľudských pozostatkov alebo ľudských ostatkov v rakve alebo transportnom vaku a musí byť vybavený osvetlením a potrebnými úchytkami na upevnenie rakvy, alebo  transportného vaku. Steny a dno ložného priestoru vozidla musia byť ľahko umývateľné a dezinfikovateľné. Priestor vozidla na prepravu ľudských pozostatkov alebo ľudských ostatkov sa musí dezinfikovať po každej preprave  mŕtveho, ktorý  bol v čase úmrtia nakazený nebezpečnou chorobou. 

(3) Preprava ľudských pozostatkov mŕtveho, ktorý bol v čase úmrtia nakazený nebezpečnou chorobou, sa môže vykonať len vo vzduchotesne uzatvorenej konečnej rakvy po predchádzajúcom povolení úradu. 

         (4) Medzinárodná preprava ľudských pozostatkov alebo ľudských ostatkov, na ktorú sa vzťahuje medzinárodná zmluva, ktorou je Slovenská republika viazaná (ďalej len zmluva), 11) sa vykonáva spôsobom upraveným touto zmluvou. 

(5) Ak sa preprava ľudských pozostatkov alebo ľudských ostatkov uskutočňuje z územia štátu, ktorý nie je viazaný rovnakou zmluvou ako Slovenská republika, je na prevoz na územie Slovenskej republiky, alebo cez územie Slovenskej republiky, potrebný pas pre mŕtvolu príslušnej diplomatickej misie alebo konzulárneho úradu Slovenskej republiky; pas pre mŕtvolu sa vydá, ak sú splnené všetky požiadavky platné v štáte, z  ktorého sa preprava uskutočňuje a ľudské pozostatky alebo ľudské ostatky sú uložené v rakve, ktorá spĺňa požiadavky zmluvy, ktorou je Slovenská republika viazaná.

§ 10
Zriadenie krematória

(1) Úrad má v územnom konaní o zriadení krematória postavenie dotknutého orgánu,) ktorý v konaní uplatňuje svoju pôsobnosť pri ochrane zdravia.   

(2) Ochranné pásmo krematória je 100 m; v ochrannom pásme sa nesmú povoľovať a umiestňovať  budovy. 

(3) Vlastník pozemku v ochrannom pásme má nárok na primeranú náhradu za obmedzenie užívania pozemku. Náklady spojené s technickými úpravami v ochrannom pásme a náhradu za obmedzenie užívania pozemku v ochrannom pásme uhrádza zriaďovateľ  krematória. O náhrade rozhoduje administratívny orgán.

Prevádzkovanie krematória

§ 11

      (1) Prevádzkovanie krematória je živnosťou. 7) 

(2)	 Prevádzkovanie krematória zahŕňa
a) preberanie ľudských pozostatkov a ľudských ostatkov a ich dočasné uloženie do      spopolnenia,
b)   spopolňovanie ľudských pozostatkov a ľudských ostatkov, 
c)   uloženie popola do urny, skladovanie a odovzdávanie urien.

      (3) Prevádzkovateľ krematória  môže začať prevádzkovať krematórium až keď získal kladný posudok 8) úradu. Úrad vydá posudok, ak prevádzkovateľ krematória preukáže,  že  
a) má chladiace zariadenie, ktoré bude používať na uloženie ľudských pozostatkov a ľudských ostatkov do  spopolnenia,
b)  prevádzka zodpovedá požiadavkám na pracovné prostredie. 9)

§ 12

 (1) Prevádzkovateľ krematória prevezme ľudské pozostatky alebo  ľudské ostatky na spopolnenie len vtedy, ak sú splnené podmienky uvedené v § 7 ods.1 a 2.

(2) Prevádzkovateľ krematória je povinný 
a)	v krematóriu spopolňovať len ľudské pozostatky alebo ľudské ostatky,
b)	pred začatím prevádzky vydať prevádzkový poriadok krematória, ktorý musí byť schválený úradom a prevádzkovať krematórium v súlade s týmto poriadkom,
c) umožniť prítomnosť obstarávateľa pohrebu alebo blízkych osôb v čase  konečného uzavretia rakvy  a pri jej vkladaní do žiaroviska kremačnej pece,
d)	zdržať sa v styku s pozostalými necitlivého správania a umožniť pri smútočných obradoch účasť cirkví  a iných  osôb v súlade s prejavenou vôľou obstarávateľa pohrebu,
e)	ukladať ľudské pozostatky alebo ľudské ostatky do spopolnenia len v chladiacom zariadení, ktoré spĺňa požiadavky uvedené v § 7 ods. 3 písm. h),
f)	zabezpečiť, aby rakva s ľudskými pozostatkami alebo ľudskými ostatkami bola pred vložením do žiaroviska kremačnej pece vybavená značkou nezničiteľnou ohňom; značka  musí obsahovať číslo záznamu o spopolnení  v súlade s evidenciou ľudských pozostatkov a ľudských ostatkov,
g)	uložiť popol spolu so značkou podľa  písmena f) do uzatvorenej urny a označiť ju číslom záznamu o spopolnení v súlade s evidenciou ľudských pozostatkov alebo  ľudských ostatkov, menom a  priezviskom mŕtveho, miestom a  dátumom narodenia, úmrtia a spopolnenia,
h)	vydať urnu s popolom obstarávateľovi pohrebu alebo osobe, ktorá má písomné splnomocnenie na prevzatie urny s popolom od obstarávateľa pohrebu; ak obstarávateľ pohrebu neprevzal urnu s popolom do 12 mesiacov odo dňa spopolnenia, je prevádzkovateľ krematória oprávnený urnu s popolom otvoriť a popol uložiť do spoločného hrobu na pohrebisku;  o postupe spísať zápisnicu, ktorú je povinný uchovávať po celý čas prevádzkovania krematória,
i)	zabezpečiť monitorovanie procesu spopolňovania a uchovávať obrazovú dokumentáciu najmenej  dvanásť mesiacov odo dňa  spopolnenia,
j)   viesť evidenciu spopolnených ľudských  pozostatkov a  spopolnených ľudských ostatkov, ktorá obsahuje
1.  meno a priezvisko mŕtveho, miesto a dátum narodenia a úmrtia,  rodné číslo
2. dátum prevzatia ľudských pozostatkov alebo ľudských ostatkov na spopolnenie  vrátane čísla v evidencii
3.  dátum spopolnenia
4. dátum vydania alebo odoslania urny s popolom vrátane mena, priezviska a adresy príjemcu.

                                                                       
 § 13
Prevádzkový poriadok krematória

 Prevádzkovateľ krematória v prevádzkovom poriadku krematória upravuje
a)	prijímanie ľudských pozostatkov a ľudských ostatkov na spopolnenie vrátane druhu rakiev, v ktorých  sa môžu spopolňovať,
b)	evidenciu ľudských pozostatkov a ľudských ostatkov,
c)	spôsob uloženia ľudských pozostatkov a ľudských ostatkov do spopolnenia,
d)	podmienky spopolňovania ľudských pozostatkov a ľudských ostatkov,
e)	uskladnenie a vydávanie urien s popolom,
f)	postup nakladania s urnou s popolom, ak nebola prevzatá,
g)	režim údržby, čistoty a vykonávania dezinfekcie priestorov krematória. 

§ 14
Balzamovanie  a konzervácia

(1) Balzamovanie a konzervácia je živnosťou.7)

(2) Prevádzkovanie balzamovania alebo  konzervácie zahŕňa
a)  preberanie ľudských pozostatkov na balzamovanie alebo konzerváciu a ich dočasné uloženie, 
b)  balzamovanie,
c)  konzervovanie,  
d)  odovzdanie balzamovaných alebo konzervovaných ľudských pozostatkov.

      (3) Prevádzkovateľ balzamovania a konzervácie môže začať prevádzkovať balzamovanie alebo konzerváciu až keď získal kladný posudok8) úradu. Úrad vydá posudok, ak prevádzkovateľ balzamovania a konzervácie preukáže splnenie podmienok podľa osobitného predpisu.) 

(4) Prevádzkovateľ balzamovania alebo konzervácie prevezme ľudské pozostatky len vtedy,  ak sú splnené podmienky uvedené v  § 7 ods. 1.

     (5) Prevádzkovateľ balzamovania  alebo konzervácie je povinný 
a)   monitorovať proces balzamovania alebo konzervácie, 
b) viesť evidenciu balzamovaných alebo konzervovaných ľudských pozostatkov, ktorá obsahuje
1. meno a priezvisko mŕtveho, miesto a dátum narodenia a úmrtia,  rodné číslo
2. dátum prevzatia ľudských pozostatkov 
3. dátum vydania balzamovaných alebo konzervovaných ľudských pozostatkov,
c)   zdržať sa v styku s pozostalými necitlivého správania.

§ 15
 Zriadenie  pohrebiska

(1)	 Obec je povinná zriadiť pohrebisko vo svojom katastrálnom území alebo zabezpečiť pochovávanie na pohrebisku v inej obci. 

(2) Obec môže prevádzkovať pohrebisko sama podľa tohto zákona alebo prostredníctvom prevádzkovateľa pohrebiska. 
 
(3) Ak má pohrebisko vybudovaný dom smútku, musí mať tento chladiace zariadenie na uloženie ľudských pozostatkov.

(4) Úrad má v územnom konaní o zriadení pohrebiska postavenie dotknutého orgánu,14) ktorý v konaní uplatňuje svoju pôsobnosť pri ochrane zdravia.   

(5) Ak majú byť súčasťou pohrebiska hroby aj hrobky, zriaďovateľ pohrebiska je povinný predložiť aj výsledky hydrogeologického prieskumu, z ktorých je zrejmé, že pozemok je vhodný na takýto spôsob pochovávania. Orgán štátnej vodnej správy má v územnom konaní o zriadení pohrebiska postavenie dotknutého orgánu,14) ktorý v konaní uplatňuje svoju pôsobnosť pri ochrane vôd.

(6)  Na zriaďovanie hrobov, hrobiek, urnových hrobov a kolumbárií na pohrebisku nie je potrebné stavebné povolenie alebo ohlásenie podľa osobitného predpisu.)  

(7) Ochranné pásmo pohrebiska je 50 m; v ochrannom pásme sa nesmú povoľovať a umiestňovať  budovy. 

       (8) Vlastník pozemku v ochrannom pásme má nárok na primeranú náhradu za obmedzenie užívania pozemku. Náklady spojené s technickými úpravami v ochrannom pásme a náhrady za obmedzenie užívania pozemku v ochrannom pásme uhrádza zriaďovateľ pohrebiska. O náhrade rozhoduje administratívny orgán.

§ 16
Neverejné pohrebisko

         Neverejné pohrebisko je  určené na pochovanie príslušníkov cirkví,  ktorým vnútorné predpisy neumožňujú pochovávanie ľudských pozostatkov na pohrebisku. Prevádzkovanie neverejného pohrebiska nesmie ohroziť verejné zdravie a podlieha štátnemu zdravotnému dozoru. Na prevádzkovanie neverejného pohrebiska sa nevzťahuje § 21 ods.1 písm. c).

§ 17
Prevádzkovanie  pohrebiska

      Prevádzkovanie pohrebiska zahŕňa najmä
a)   výkopové práce súvisiace s pochovávaním alebo exhumáciou,
b)   pochovávanie,
c)   vykonanie exhumácie,
d)   správu a údržbu pohrebiska,
e)   správu a údržbu komunikácií a zelene na pohrebisku,
f)   vedenie evidencie súvisiacej s prevádzkovaním pohrebiska.

§ 18
Prevádzkový poriadok pohrebiska

               (1) Prevádzkovateľ pohrebiska sa pri svojej činnosti riadi prevádzkovým poriadkom pohrebiska. 

       (2) Prevádzkovateľ pohrebiska je povinný predložiť návrh prevádzkového poriadku pohrebiska na schválenie obci, v ktorej  sa pohrebisko nachádza  a úradu.

(3) Prevádzkový poriadok pohrebiska upravuje
a)	rozsah služieb poskytovaných na pohrebisku, 
b) povinnosti prevádzkovateľa pohrebiska a osôb vykonávajúcich činnosti potrebné na zabezpečenie  prevádzky pohrebiska,
c)	povinnosti nájomcu  pri údržbe hrobového miesta,
d)  povinnosti návštevníkov pohrebiska v súvislosti s udržiavaním poriadku na pohrebisku a zachovaním dôstojnosti tohto miesta; spôsob a pravidlá používania zariadení pohrebiska a  obradných siení, ak  je takáto úprava potrebná,
e)  čas,  kedy  je pohrebisko prístupné verejnosti,
f)   spôsob ukladania ľudských pozostatkov a plán miest na pochovávanie,
g)	 dĺžku tlecej doby podľa § 21 ods. 2, 
h)   spôsob nakladania s odpadmi,
i)   cenník služieb.

	(4)	 Ak pohrebisko prevádzkuje obec prostredníctvom iného prevádzkovateľa pohrebiska, informácie o tejto skutočnosti sa uvedú v prevádzkovom poriadku pohrebiska s uvedením   mena, priezviska a miesta podnikania, ak ide o fyzickú osobu; obchodného mena a  sídla, ak ide o právnickú osobu.

      (5) Prevádzkový poriadok pohrebiska  musí byť verejnosti prístupný na mieste obvyklom na pohrebisku.       

      (6) Na zmenu prevádzkového poriadku pohrebiska potrebuje prevádzkovateľ pohrebiska súhlas obecného zastupiteľstva obce a úradu. 

§ 19
Povinnosti prevádzkovateľa pohrebiska
     
 Prevádzkovateľ pohrebiska je povinný
a)  prevziať ľudské pozostatky alebo ľudské ostatky, ak  sú splnené podmienky uvedené v § 7 ods. 1 a 2, 
b)	prevádzkovať pohrebisko v súlade so schváleným prevádzkovým poriadkom pohrebiska,
c)	viesť evidenciu podľa § 20,
d)  umožniť prítomnosť obstarávateľa pohrebu a blízkych osôb pri  konečnom uzavretí rakvy pred pochovaním, 
e)	zdržať sa v styku s pozostalými necitlivého správania a umožniť pri smútočných obradoch účasť cirkví  a iných osôb v súlade s prejavenou vôľou obstarávateľa pohrebu,
f)	písomne informovať nájomcu   o 
1. skutočnosti, že uplynie lehota, za ktorú bolo nájomné zaplatené,
2. dátume, ku ktorému sa má pohrebisko zrušiť, ak mu je známa jeho adresa; súčasne túto informáciu zverejniť na mieste obvyklom na  pohrebisku,  
g)  ak zistí, že ľudské ostatky nie sú ani po uplynutí ustanovenej tlecej doby zotleté,  tleciu dobu primerane predĺžiť a na tento účel si vyžiadať posudok úradu; na základe tohto posudku upraviť prevádzkový poriadok pohrebiska,
h)  ak nie je prevádzkovateľom pohrebiska obec, po  výpovedi zmluvy o nájme hrobového miesta ) (ďalej len „ nájomná zmluva“) odovzdať pomník, náhrobné kamene, náhrobné dosky, oplotenie (ďalej len „príslušenstvo hrobu“) obci.  

§ 20
Evidencia pohrebiska

(1) Evidencia hrobových miest musí obsahovať 
a)	meno a priezvisko osoby, ktorej  ľudské ostatky sú v hrobovom mieste  uložené,
b)	miesto a dátum jej narodenia a úmrtia, rodné číslo,
c)	dátum uloženia ľudských pozostatkov s uvedením hrobového miesta a hĺbky pochovania, 
d)	záznam o nebezpečnej chorobe, ak mŕtvy ktorého ľudské pozostatky sa uložili do hrobu alebo hrobky, bol nakazený nebezpečnou chorobu,
e)  meno, priezvisko, adresu miesta trvalého pobytu a rodné číslo nájomcu, ak ide o fyzickú osobu; obchodné meno, sídlo a identifikačné číslo nájomcu, ak ide o právnickú osobu, 
f)   dátum uzavretia nájomnej zmluvy a  údaje o zmene nájomcu,
g)  údaj o vypovedaní nájomnej zmluvy. 

	(2)  Evidencia  prevádzkovania pohrebiska musí obsahovať údaje o
a)	zákaze pochovávania a dobe jeho trvania, ak sa takýto zákaz vydal,
b)	zrušení pohrebiska,  
c)  skutočnosti, či je hrob chránený ako národná kultúrna pamiatka alebo pamätihodnosť obce podľa osobitného predpisu,) alebo či ide o vojnový hrob. )

§ 21
Ukladanie ľudských pozostatkov a exhumácia ľudských ostatkov

 (1) Hrob na ukladanie ľudských pozostatkov musí spĺňať tieto  požiadavky
a)	hĺbka musí byť pre dospelú osobu a dieťa staršie ako 10 rokov najmenej 1,6 m; pre dieťa mladšie ako 10 rokov najmenej 1,2 m,  
b)	dno musí ležať najmenej 0,5 m nad hladinou podzemnej vody,
c)	bočné vzdialenosti medzi jednotlivými hrobmi musia byť najmenej 0,3 m,
d)	rakva s ľudskými pozostatkami musí byť po uložení do hrobu zasypaná skyprenou zeminou vo výške minimálne 1,2 m.

 (2) Ľudské ostatky musia  byť uložené v hrobe najmenej do uplynutia  tlecej doby, ktorá podľa zloženia pôdy musí trvať najmenej 10 rokov. Dĺžku tlecej doby pre pohrebisko ustanoví prevádzkovateľ pohrebiska v prevádzkovom poriadku pohrebiska na základe výsledkov hydrogeologického prieskumu a posudku úradu. 

(3)	 Pred uplynutím tlecej doby sa môžu do toho istého hrobu uložiť ďalšie ľudské pozostatky, ak je ich možné umiestniť nad úroveň naposledy pochovaných ľudských ostatkov a vrstva uľahnutej zeminy nad rakvou bude najmenej 1 meter.

(4) Do hrobky je možné uložiť aj viacero rakiev s ľudskými pozostatkami a ľudskými ostatkami. Rakva uložená do hrobky musí byť zabezpečená pred únikom zápachu do okolia a musí byť vyrobená tak, aby chránila ľudské ostatky pred hlodavcami.

(5)	Pred uplynutím tlecej doby možno ľudské ostatky exhumovať na žiadosť
a) orgánov činných v trestnom konaní, 12)
b) obstarávateľa pohrebu, alebo
c) blízkej osoby, ak obstarávateľ pohrebu už nežije, alebo ak obstarávateľom pohrebu bola obec. 

(6)	Žiadosť  podľa odseku 5 musí mať písomnú formu a musí obsahovať
a)	posudok úradu,
b)	list o prehliadke mŕtveho a štatistickom hlásení o úmrtí,  
c)	nájomnú zmluvu na pohrebisku, kde budú  ľudské ostatky  uložené.

(7)	Náklady na exhumáciu uhradí ten, kto o ňu požiadal. 

§ 22
Zákaz pochovávania

  (1) Ak by ďalším pochovávaním na pohrebisku mohlo dôjsť k ohrozeniu zdravia ľudí alebo kvality podzemnej vody, môže  pochovávanie zakázať príslušný orgán štátnej správy.)

(2) Na pohrebisku, kde je zakázané pochovávanie ľudských pozostatkov do hrobu podľa odseku 1, možno ďalej pochovávať inými spôsobmi, ak príslušný orgán štátnej správy, ktorý  pochovávanie zakázal, s navrhovaným spôsobom pochovávania súhlasil. 

(3) Prevádzkovateľ pohrebiska je povinný o zákaze pochovávania bezodkladne informovať obec.

§ 23
Užívanie hrobového miesta

(1) Právo užívať hrobové miesto vzniká uzavretím nájomnej zmluvy. 18)

          (2) Uzavretím nájomnej  zmluvy prevádzkovateľ pohrebiska prenecháva za nájomné nájomcovi hrobové miesto na uloženie ľudských pozostatkov alebo  ľudských ostatkov Nájomná zmluva sa uzatvára na dobu neurčitú, nesmie sa vypovedať skôr ako po uplynutí tlecej doby na pohrebisku.

         (3) Pri úmrtí nájomcu prednostné právo na uzavretie nájomnej zmluvy majú dedičia; ak je  dedičov viac, ten z dedičov, ktorý sa prihlásil ako prvý.

         (3) Prevádzkovateľ pohrebiska je povinný počas trvania nájomnej zmluvy zabezpečiť prístup k hrobovému miestu a zdržať sa akýchkoľvek zásahov do hrobového miesta okrem prípadov, keď je potrebné bezodkladne zabezpečiť bezpečné prevádzkovanie pohrebiska. O takomto pripravovanom alebo už uskutočnenom zásahu je prevádzkovateľ pohrebiska povinný bezodkladne písomne informovať nájomcu.

(4) Nájomca je povinný na vlastné náklady zabezpečovať údržbu hrobového miesta a oznamovať prevádzkovateľovi pohrebiska všetky zmeny údajov potrebné na vedenie evidencie hrobových miest. 

§ 24
Výpoveď nájomnej zmluvy 

               (1) Prevádzkovateľ pohrebiska nájomnú zmluvu vypovie, ak
a) závažné okolnosti na pohrebisku znemožňujú trvanie nájmu hrobového miesta na ďalšiu   dobu,
b) sa pohrebisko zruší,
c)  nájomca ani po upozornení nezaplatil nájomné za užívanie hrobového miesta.

      (2) Ak prevádzkovateľ pohrebiska vypovie nájomnú zmluvu z dôvodov uvedených v ods.1 písm. a) a b) musí zabezpečiť so súhlasom nájomcu iné hrobové miesto a  na vlastné náklady preloženie ľudských ostatkov vrátane príslušenstva hrobu na nové hrobové miesto.

(3) Prevádzkovateľ pohrebiska je povinný písomne upozorniť na vypovedanie nájomnej zmluvy a výpoveď najmenej tri mesiace pred dňom
a)  kedy sa má hrobové miesto zrušiť, 
b) keď uplynie lehota, na ktorú je nájomné zaplatené.
   
  (4)  Ak mu nie je známa adresa, alebo sídlo nájomcu, uverejní túto informáciu na mieste obvyklom na pohrebisku. 

      (5) Ak prevádzkovateľ pohrebiska vypovedal nájomnú zmluvu z dôvodu uvedeného v ods. 1 písm. c) a nájomca je známy, výpovedná lehota uplynie jeden rok odo dňa, od kedy nebolo zaplatené nájomné. Prevádzkovateľ pohrebiska vyzve nájomcu, aby najneskôr do jedného roka odstránil príslušenstvo hrobu; ak ho v tejto lehote neodstráni, po uplynutí výpovednej lehoty ho prevádzkovateľ pohrebiska predá na dražbe.)

        (6) Ak prevádzkovateľ pohrebiska vypovie nájomnú zmluvu z dôvodu uvedeného v ods. 1 písm. c) a nájomca nie je známy, uverejní výpoveď nájomnej zmluvy na mieste obvyklom na pohrebisku. Výpovedná lehota uplynie päť rokov odo dňa, odkedy nebolo nájomné zaplatené. Prevádzkovateľ pohrebiska ponechá po  túto dobu príslušenstvo hrobu na mieste s označením, že ide o päťročné uloženie, počas ktorého sa môže nájomca prihlásiť; po uplynutí výpovednej lehoty ho prevádzkovateľ pohrebiska predá na dražbe.

       (7) Ak prevádzkovateľ pohrebiska postupuje podľa odseku 4, musí zabezpečiť obrazovú dokumentáciu hrobového miesta so stručným popisom stavu príslušenstva hrobu.

        (8) Hroby s príslušenstvom, o ktorých orgány štátnej správy na ochranu pamiatkového fondu19) rozhodli, že majú kultúrny význam, alebo kultúrnu hodnotu, alebo o ktorých tak rozhodla obec všeobecne záväzným nariadením, sa nemôžu zrušiť a odstrániť ani po uplynutí lehoty, na ktorú sa nájomná zmluva uzavrela. 

§ 25
Zrušenie pohrebiska

(1) Pohrebisko môže zrušiť len obec. Pohrebisko možno zrušiť až po uplynutí  tlecej doby všetkých ľudských ostatkov uložených na pohrebisku. 

(2) Pohrebisko možno pred uplynutím tlecej lehoty uvedenej v odseku 1 zrušiť len z dôvodov uvedených v § 22 ods.1 a z dôvodu verejného záujmu na základe podnetu  príslušného orgánu štátnej správy. 21)  

(3) Ten v koho záujme sa pohrebisko zruší je povinný zabezpečiť a uhradiť exhumácie a preloženie ľudských ostatkov, hrobov s príslušenstvom a hrobiek,  na nové hrobové miesta na inom pohrebisku.

	  (4) Ak bolo pohrebisko zrušené musí sa vykonať pri rozptylovej lúke skrývka a premiestnenie porastu a zeminy do hĺbky 10 cm; ak ide o vsypovú lúku skrývka a premiestnenie trávnatého porastu a zeminy musí sa vykonať do hĺbky zodpovedajúcej najnižšej úrovni uloženia popola.
 
           (5) Nezotleté ľudské ostatky po uplynutí tlecej doby je ten, v koho záujme sa pohrebisko zrušilo, povinný zhromaždiť  a pochovať ich na inom pohrebisku. 

(6) Hroby a hrobky, ktoré sú vyhlásené za národné kultúrne pamiatky sa môžu zrušiť len po nadobudnutí právoplatnosti rozhodnutia Ministerstva kultúry Slovenskej republiky o zrušení vyhlásenia hrobu alebo hrobky za národnú kultúrnu pamiatku.) Hroby a hrobky, ktoré sú evidované v zozname pamätihodností obce,) sa môžu zrušiť len po predchádzajúcom súhlase obce.
      
         (7) Pri zrušení pohrebiska a pri zmene prevádzkovateľa pohrebiska, ak je prevádzkovateľ pohrebiska iný ako obec,  je tento povinný odovzdať evidenciu pohrebiska obci.
                       
§ 26
Odborná spôsobilosť 

       (1) Osobitnou podmienkou na prevádzkovanie pohrebnej služby, prevádzkovanie pohrebiska, prevádzkovanie krematória a na prevádzkovanie balzamovania a konzervovania je odborná spôsobilosť. 

       (2) Odborná spôsobilosť sa preukazuje osvedčením  o vykonaní kvalifikačnej skúšky pred skúšobnou komisiou podľa osobitného predpisu ) po absolvovaní odbornej prípravy v akreditovanej vzdelávacej ustanovizni.) Na vykonávanie balzamovania a konzervovania sa vyžaduje aj vysokoškolské vzdelanie druhého stupňa v odbore patológie.  

       
                                 
§ 27
Odborná príprava

       (1) Odborná príprava  na prevádzkovanie pohrebiska obsahuje 
a)	prevádzkovú časť v rozsahu najmenej 40 vyučovacích hodín zameranú na dohodnutie   pochovania a psychológiu rokovania s pozostalými, postupy pri preprave a pochovávaní ľudských pozostatkov, pri úprave a dočasnom uložení a vystavení ľudských pozostatkov, exhumácii ľudských ostatkov, na bezpečnosť a  ochranu zdravia pri práci, technické a prevádzkové vybavenie pohrebiska,
b)	ekonomickú časť v rozsahu najmenej 20 vyučovacích hodín zameranú na ekonomické   prevádzkovanie pohrebnej služby vrátane účtovníctva, cenovej kalkulácie, evidencie, odmeňovania a daňovej problematiky,
c)	právnu časť v rozsahu najmenej 20 vyučovacích hodín zameranú na zaobchádzanie s      ľudskými pozostatkami a na znalosti z občianskeho práva, obchodného práva, pracovného práva a trestného práva súvisiace s prevádzkovaním pohrebiska. 	

       (2) Odborná príprava  na prevádzkovanie pohrebnej služby obsahuje 
a)   prevádzkovú časť v rozsahu najmenej 40 vyučovacích hodín zameranú na dohodnutie   pochovania a psychológiu rokovania s pozostalými, postupy pri preprave a pochovávaní ľudských pozostatkov, úpravu, dočasné uloženie a vystavenie ľudských pozostatkov, bezpečnosť a  ochranu zdravia pri práci, technické a prevádzkové vybavenie pohrebnej služby,
b)	ekonomickú časť v rozsahu najmenej 20 vyučovacích hodín zameranú na ekonomické  prevádzkovanie pohrebnej služby vrátane účtovníctva, cenovej kalkulácie, evidencie, odmeňovania a daňovej problematiky,
c)	právnu časť v rozsahu najmenej 20 vyučovacích hodín zameranú na zaobchádzanie s    ľudskými pozostatkami a na znalosti z občianskeho práva, obchodného práva, pracovného práva a trestného práva súvisiace s prevádzkovaním pohrebnej služby,
d)  všeobecnú časť v rozsahu najmenej 10 vyučovacích hodín zameranú na zaobchádzanie   s mŕtvym ľudským telom. 	

(3) Odborná príprava na prevádzkovanie krematória obsahuje 
a)  prevádzkovú časť v rozsahu najmenej 40 vyučovacích hodín zameranú na zaobchádzanie s ľudskými pozostatkami pred spopolnením, spopolňovanie ľudských pozostatkov a ľudských ostatkov a ich ukladanie do urien, problematiku prevádzkovania kremačných pecí a súvisiacich technických a prevádzkových zariadení, na bezpečnosť a ochranu zdravia pri práci a na otázky ochrany životného prostredia,
b) ekonomickú časť v rozsahu najmenej 20 vyučovacích hodín zameranú na ekonomiku prevádzkovania krematória vrátane účtovníctva, cenovej kalkulácie, evidencie, odmeňovania a daňovej problematiky,
c) právnu časť v rozsahu najmenej  20 vyučovacích hodín zameranú na úpravu zaobchádzania s ľudskými pozostatkami a na znalosti z občianskeho práva, obchodného práva, pracovného práva, živnostenského práva a trestného práva a iných všeobecne záväzných právnych predpisov, súvisiacich s prevádzkovaním krematória z hľadiska ochrany životného prostredia. ) 

(4) Odborná príprava  na vykonávanie balzamovania a konzervácie obsahuje 
a) prevádzkovú časť v rozsahu najmenej 260 vyučovacích hodín zameranú na postupy pri balzamovaní a konzervácii, na bezpečnosť a  ochranu zdravia pri práci a na otázky technického a prevádzkového vybavenia,
b) ekonomickú časť v rozsahu najmenej 20 vyučovacích hodín, zameranú na ekonomiku vykonávania balzamovania a konzervácie vrátane účtovníctva, cenovej kalkulácie, evidencie a daňovej problematiky,
c) právnu časť v rozsahu najmenej 20 vyučovacích hodín, zameranú na úpravu zaobchádzania s ľudskými pozostatkami a na znalosti z občianskeho práva, živnostenského práva a trestného práva súvisiace s balzamovaním a konzerváciou,
d)   všeobecnú časť v rozsahu najmenej 10 vyučovacích hodín zameranú na zaobchádzanie s mŕtvym ľudským telom.

§ 28
Dozor

	Dozor nad dodržiavaním povinností  ustanovených v tomto zákone vykonáva úrad. Pri vykonávaní dozoru postupuje úrad podľa základných pravidiel kontrolnej činnosti. )

§ 29
Priestupky

(1) Priestupku sa dopustí ten, kto 
a)	bez zbytočného odkladu neodovzdá ľudské pozostatky na pochovanie,
b)	porušuje zákaz pri zaobchádzaní s ľudskými pozostatkami a ľudskými ostatkami uvedený v  § 3  ods. 3,  
c)	zaobchádza  s  ľudskými pozostatkami a ľudskými ostatkami bez vedomia a súhlasu prevádzkovateľa pohrebnej služby, prevádzkovateľa krematória alebo prevádzkovateľa pohrebiska.
	
	(2) Za priestupok podľa odseku 1 možno uložiť pokutu do 20 000 Sk. Pri ukladaní pokuty sa prihliada na mieru zavinenia a ohrozenia zdravia.  

        (3)  Priestupky podľa  tohto zákona prejednáva a  sankcie za ne ukladá  úrad.  Na    priestupky a ich prejednávanie  sa  vzťahuje všeobecný predpis o priestupkoch. ) 

§ 30
Iné správne delikty

(1) Úrad uloží pokutu do 100 000 Sk prevádzkovateľovi pohrebnej služby, ak
a)  prevzal ľudské pozostatky alebo ľudské ostatky a neboli splnené podmienky uvedené v  § 7  ods. 1 a 2,
b)	v styku s pozostalými sa správal v rozpore s povinnosťami ustanovenými v § 7 ods. 3 písm. f),
c)	ukladal ľudské pozostatky alebo ľudské ostatky do času pochovania v rozpore s podmienkami ustanovenými v § 7 ods. 3 písm. h),
d)	jeho vybavenie nespĺňa podmienky ustanovené v § 7 ods. 3 písm. a) až d),
e)	nemá schválenú zmenu prevádzkového poriadku pohrebnej služby úradom,
f)	prevádzkuje chladiace zariadenie alebo iné miestnosti v zdravotníckom zariadení alebo v zariadení sociálnych služieb.

(2) Úrad uloží pokutu do 100 000 Sk prevádzkovateľovi krematória, ak
a)   prevzal ľudské pozostatky alebo ľudské ostatky a neboli splnené podmienky uvedené v  § 7  ods. 1 a 2,
b)  v styku s pozostalými sa správal v rozpore s povinnosťami ustanovenými v § 12 ods. 2 písm. d),
c) ukladal ľudské pozostatky alebo ľudské ostatky do času pochovania v rozpore s podmienkami ustanovenými v § 7 ods. 3 písm. h),
d)  nezabezpečil rakvu pred vložením do žiaroviska kremačnej pece značkou nezničiteľnou ohňom podľa § 12 ods. 2 písm. f),
e)    neuložil popol s urnou podľa § 12 ods. 2 písm. g),
f)    nezabezpečil monitorovanie procesu spopolňovania podľa § 12 ods. 2 písm. i),
g) viedol evidenciu spopolnených ľudských pozostatkov alebo spopolnených ľudských ostatkov v rozpore s povinnosťami ustanovenými v § 12 ods. 2 písm. j).
 
(3) Úrad uloží pokutu do 100 000 Sk prevádzkovateľovi balzamovania a konzervácie,  ak
a)  prevzal ľudské pozostatky a neboli splnené podmienky uvedené v  § 7 ods. 1 a 2,
b) v styku s pozostalými sa správal v rozpore s povinnosťami ustanovenými v § 14 ods. 5 písm. c),
c)  neviedol evidenciu podľa  § 14 ods. 5 písm. b).

(4) Úrad uloží pokutu do 100 000 Sk prevádzkovateľovi pohrebiska, ak
a)  prevzal ľudské pozostatky alebo ľudské ostatky a neboli splnené podmienky uvedené v § 7 ods. 1 a 2,
b) v styku s pozostalými sa správal v rozpore s povinnosťami ustanovenými v § 19 písm. d) a  e),
c)  viedol evidenciu v rozpore s povinnosťou ustanovenou v § 19 písm. c),
d)  neinformoval písomne nájomcu o povinnostiach ustanovených v § 19 písm. f), 
e)   po zániku nájmu neodovzdal príslušenstvo hrobu obci podľa § 19 písm. h),
f)   neposlal nájomcovi návrh nájomnej zmluvy podľa § 31 ods.2.

        (5) Úrad pri určení výšky pokuty prihliada na závažnosť, spôsob, čas trvania a následky protiprávneho konania. Pri opakovanom  porušení  možno  pokutu zvýšiť  až na dvojnásobok.

        (6) Pokutu možno uložiť do dvoch rokov odo dňa, keď sa úrad dozvedel o porušení povinnosti, najneskôr však do troch rokov, keď k porušeniu povinnosti došlo. 

        (7) Pokuta je splatná do 30 dní odo dňa nadobudnutia právoplatnosti rozhodnutia o jej uložení. Na konanie o uložení pokuty za iný správny delikt sa vzťahuje všeobecný   predpis  o  správnom  konaní. )

§ 31 
 Prechodné ustanovenia

(1) Doterajšie právne vzťahy týkajúce sa užívania hrobového miesta, ak 

a)   osoba alebo osoby  oprávnené z tohto právneho vzťahu sú známe, a podmienky užívania hrobového miesta sú splnené, zostávajú zachované za rovnakých podmienok ako boli dohodnuté v právnom vzťahu,

b)  osoba alebo osoby oprávnené z právnych vzťahov týkajúcich sa užívania hrobového miesta sú známe a  neuzavrú s prevádzkovateľom pohrebiska nájomnú zmluvu, právne vzťahy zostávajú zachované jeden rok od doručenia informácie, že nie sú splnené podmienky užívania hrobového miesta, 

c)  osoba alebo osoby oprávnené z právnych vzťahov týkajúcich sa užívania hrobového miesta sú známe, ale nebolo im možné doručiť informáciu bola len uverejnená na mieste obvyklom na pohrebisku, že nie sú splnené podmienky užívania hrobového miesta a tieto neuzavrú s prevádzkovateľom pohrebiska v tejto lehote nájomnú zmluvu, právne vzťahy zostávajú zachované tri roky od účinnosti tohto zákona,

d)   nie je známa osoba alebo osoby, ktoré majú právny vzťah k hrobovému miestu, zostávajú zachované päť rokov od účinnosti tohto zákona; s  vyznačením skutočnosti, že nie je známy nájomca tohto hrobového miesta. 

       (2) Prevádzkovateľ pohrebiska je povinný poslať osobám, ktoré sú uvedené v ods. 1 písmene b)  návrh nájomnej zmluvy  spolu s informáciou.

       (3) Ak obec ku dňu nadobudnutia účinnosti tohto zákona prevádzkuje pohrebisko na pozemku vo vlastníctve cirkvi, je oprávnená prevádzkovať pohrebisko aj naďalej, ak cirkev v lehote šiestich mesiacov odo dňa nadobudnutia účinnosti tohto zákona obci písomne neoznámi, že  chce pohrebisko prevádzkovať sama; ak cirkev svoju požiadavku na zmenu prevádzkovateľa pohrebiska v ustanovenej lehote neuplatní, môže tak urobiť najskôr po uplynutí 10 rokov odo dňa nadobudnutia účinnosti tohto zákona.

(4) Šírka ochranného pásma pohrebiska 50 m sa nevyžaduje pre pohrebiská zriadené pred nadobudnutím účinnosti tohto zákona. Ak má pohrebisko dom smútku bez chladiaceho zariadenia, prevádzkovateľ pohrebiska je povinný do troch rokov od nadobudnutia účinnosti tohto zákona zabezpečiť vybavenie domu smútku  chladiacim zariadením. 

(5) Prevádzkovateľ pohrebnej služby, prevádzkovateľ krematória a prevádzkovateľ pohrebiska sú povinní upraviť  prevádzkový poriadok podľa tohto zákona a vyžiadať si jeho schválenie úradom2) najneskôr do jedného roka odo dňa nadobudnutia účinnosti tohto zákona.

(6) Zmenou prevádzkovateľa pohrebiska nesmie dôjsť k narušeniu prevádzky pohrebiska.

§ 32 
Zrušovacie ustanovenie

Zrušuje sa:
Vyhláška  Ministerstva zdravotníctva Slovenskej socialistickej republiky č. 46/1985 Zb. o postupe pri úmrtí a o pohrebníctve v znení zákona č. 277/1994 Z. z. o zdravotnej starostlivosti v znení neskorších predpisov.   

Čl. II
                               
           Zákon č. 455/1991 Zb.  o živnostenskom podnikaní (živnostenský  zákon)  v znení  zákona č. 231/1992  Zb., zákona  č.600/1992 Zb., zákona Národnej rady Slovenskej republiky 132/1994  Z. z., zákona Národnej  rady  Slovenskej   republiky  č. 200/1995  Z. z.,  zákona Národnej  rady  Slovenskej   republiky  č. 216/1995  Z. z.,  zákona Národnej  rady  Slovenskej   republiky   č. 233/1995  Z. z.,   zákona   Národnej  rady   Slovenskej   republiky   č.  123/1996  
Z. z.,  zákona Národnej  rady  Slovenskej   republiky  č. 164/1996  Z. z.,  zákona  Národnej  rady  Slovenskej   republiky  č. 222/1996  Z. z.,  zákona Národnej  rady  Slovenskej   republiky  č. 289/1996  Z. z.,  zákona  Národnej  rady   Slovenskej   republiky   č. 290/1996 
Z. z. zákona č. 288/1997 Z. z., zákona  č. 379/1997  Z. z.,  zákona  č. 70/1998 Z .z.,  zákona  č. 76/1998  Z. z.,  zákona  č. 126/1998 Z. z., zákona č. 129/1998  Z. z.,  zákona  č. 140/1998  Z. z.,  zákona č. 143/1998 Z.  z.,  zákona č. 144/1998  Z. z., zákona  č. 161/1998 Z. z.,  zákona č. 178/1998  Z. z.,  zákona  č. 179/1998  Z. z.,  zákona č. 194/1998 Z. z.,  zákona č. 263/1999  Z. z., zákona  č. 264/1999 Z. z.,  zákona č. 119/2000  Z. z.,  zákona  č. 142/2000  Z. z.,  zákona č. 236/2000 Z. z.,  zákona č. 238/2000  Z. z., zákona  č. 268/2000 Z. z.,  zákona č. 338/2000  Z. z.,  zákona  č. 223/2001  Z. z.,  zákona č. 279/2001 Z. z., zákona  č. 488/2001 Z. z. a  zákona č. 554/2001 Z. z. , zákona č. 261/2002 Z. z., zákona č. 284/2002 Z. z., zákona č. 505/2002 Z. z., zákona č. 190/2003 Z. z., zákona č. 219/2003 Z. z., zákona č. 245/2003 Z. z., zákona č. 423/2003 Z. z., zákona č. 515/2003 Z. z., zákona č. 586/2003 Z. z. a zákona č. 602/2003 Z. z, zákona č. 374/2004 Z. z.., zákona č. 350/2004 Z. z., zákona č. 365/2004 Z. z., zákona č. 420/2004 Z. z., zákona 533/2004 Z. z., zákona č. 544/2004 Z. z., zákona č. 578/2004 Z. z., zákona č. 624/2004 Z. z., zákona č. 650/2004 Z. z., zákona č. 656/2004 Z. z. a zákona č. 725/2004 Z. z., zákona č. 8/2005 Z. z.  sa mení  a dopĺňa takto:    

1. Za § 80h sa vkladá §80i, ktorý znie: 

„80i
  (1) Živnostenské oprávnenia na prevádzkovanie pohrebísk, prevádzkovanie pohrebných služieb a prevádzkovanie krematórií vzniknuté podľa doterajších predpisov zostávajú zachované.

(2) Podnikateľ prevádzkujúci pohrebnú službu, pohrebisko alebo krematórium na základe živnostenského oprávnenia vzniknutého pred 1. októbrom 2005, je povinná predložiť živnostenskému úradu osvedčenie o odbornej spôsobilosti  najneskôr do 30. septembra 2007 odo dňa nadobudnutia účinnosti tohto zákona. 

         (3) Podnikateľ prevádzkujúci pohrebnú službu, pohrebisko alebo krematórium požadované doklady podľa odseku 2 v ustanovenej lehote nepredloží, jej živnostenské oprávnenie zanikne dňom 30.septembra 2007“.

2. V prílohe č. 3 - KONCESOVANÉ ŽIVNOSTI , skupina 314-Ostatné, živnosti por.č. 8 a 9 znejú:
„8.	1.	Prevádzkovanie pohrebiska
2.	Prevádzkovanie pohrebnej služby
3.	Prevádzkovanie krematória	osvedčenie o odbornej spôsobilosti	§ 29 ods. 3 zákona č. ..../2005 Z.z. o pohrebníctve a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov	V	
9.	Prevádzkovanie balzamovania a konzervácie	1.	vysokoškolské vzdelanie v odbore patológie a
2.	osvedčenie o odbornej spôsobilosti 	§ 29 ods. 3 zákona č. ..../2005 Z.z.“		

Čl. III
Účinnosť
                                                                        
Tento zákon nadobúda účinnosť dňom  1. októbra  2005.